Kære medlemmer.

I august havde vi generalforsamling lidt sent pga corona og troede da bestemt, vi på det tidspunkt var på den ”rigtige” side og nu kunne se fremad.

Men vi skulle blive meget klogere – smitten steg, og vi har nu haft 9 måneder uden aktivitet på vores kro.

Det har været rigtig træls men nødvendigt. Det, der har været brugt mest tid på i det forgangne år, har været at flytte eller aflyse arrangementer. Også her har vi igen mødt en kanon opbakning. Vi har tre store arrangementer, som er blevet flyttet – uden vi dog har sat en ny dato, og alligevel har stort set alle valgt at fastholde deres billetter, som de har købt og betalt.

Nu håber vi igen ,at det lysner – og vi er sikker på, at vi ser frem mod et 2. halvår, hvor vi får mulighed for at afholde nogle gode arrangementer på kroen.

På mandag har vi vores første arrangement, som kan gennemføres nu, fordi det er et foredrag med deltagere siddende på stolerækker. Foredraget er med drabschef Kurt Kragh, og det er en del af ELRO-dagene, som nu kan gennemføres resten af året.

Vi har et stor Kim Larsen – arrangement med 135 solgte billetter, som blot venter på at det bliver muligt at gennemføre, ligesom foredraget med Anna von Lowzow afventer ny dato.

OG så glæder vi os da til at planlægge andre spændende tiltag – måske det igen bliver muligt at gennemføre J-dag, M-aften, teater, Kulturtorsdag …. Eller måske vi skal finde på noget helt nyt. Ja, det må vi se, når bestyrelserne sætter sig sammen her efter i dag.

Vi er også rigtig glade for at have fået Janne tilbage til kødgryderne, og vi håber, at de mange udsatte fester nu igen kan afholdes på kroen.

Økonomisk har året været ganske godt og stort set som det forrige år. Det skyldes, at vi har jeres stabile medlemskab, og fordi vi har modtaget kompensation 20.000 kr. fra kommunen, ligesom ELRO-fonden har givet 10.000 kr. som plaster på såret, fordi vi ikke kunne gennemføre ELRO-dagene i 2020.

Den stille periode har vi så kunne bruge på at hjælpe Frivillighuset med at søge fondsmidler til renovering af bygningen, og det var dejligt, da vi endelig for et par uger siden kunne tage fat på selve nedbrydningen og komme i gang.

Det er helt fantastisk, at alle de gode hjælpere, som vi har på kroen også er klar til at give en hånd med på naboejendommen. Vi har stadig et kæmpe hjælperkartotek, som både består af håndværkere, arbejdsmænd, seniordamer, bartendere, opvaskere, serveringspersonale – ja, det er næsten ligegyldigt, hvad vi har brug for hjælp til – så er så dejligt at de/I bare står klar. TUSIND TAK FOR DENNE HJÆLP.

Kære bestyrelse – vi kan ikke ligefrem sige at vi har set hinanden ret meget det sidste års tid – dog har vi mødtes online et par gange. Men tusind tak for jeres store opbakning, når vi bl.a. har korresponderet på mail med diverse info. Også tak til dig Dag for vores gode samarbejde i ”formandsskaberne” – vi arbejder godt sammen – vi er gode til at fordele opgaverne imellem os, og samtidig har vi fuld tillid til, at det, der er aftalt, også bliver udført. Jeg tror vi begge har syntes, det var spændende at kunne hjælpe Frivillighuset ift. fondsansøgninger og ombygningsprojektet, og her bruge den erfaring, vi har fået fra kroen.

TUSIND TAK til jer alle for opbakning og støtte – nu ser vi fremad mod lysere tider og glæder os til liv på kroen.